SA hokkievroue wil mans in Spanje nadoen | Netwerk24
Deur JohanndDe Jager 18 Junie 2019 18:54
Erin Hunter, kaptein van Suid-Afrika se vroue-hokkiespan.Foto: Gallo Images
Die Suid-Afrikaanse vrouehokkiespan sal – aangespoor deur die nasionale mans se vertoning in Indië – by die FIH-eindtoernooi in Valencia, Spanje, ook daarop uit wees om ’n eerste regmerkie te bekom met die oog op volgende jaar se Olimpiese Spele.
Die mans het deur die eindstryd verlede week in Bhubaneswar, Indië, te haal die eerste vereiste nagekom wat Saskok aan die nasionale spanne gestel het.
“Hulle het met groot durf gespeel (om die eindstryd te haal) en ons wil nou dieselfde hier doen,” sê Erin Hunter, nuwe kaptein van die Proteas.
Sy sê hoewel hul hoofdoelwit daar sal ook wees om hulle kanse om Spele toe te gaan lewend te hou, sal hulle hul vir eers op elke wedstryd afsonderlik toespits.
Hunter sê almal in die groep is verkiesbaar vir Woensdag se eerste groepwedstryd in Estadio Betero teen Wallis, wat 27ste op die wêreldranglys is.
Die Suid-Afrikaanse vroue is die 15de plek, die naasbeste van die agt deelnemers in Valencia. Net die gasheer, Spanje (7de), het ’n beter ranglysposisie.
Suid-Afrika het die gasheer Saterdag in ’n oefenwedstryd met 3-2 geklop.
Hunter sê dit was toe hulle enigste opwarmingswedstryd.
Hulle was veronderstel om Maandag ook teen Italië te oefen, maar die wedstryd het nie plaasgevind nie.
Italië (17de) is Donderdag die Suid-Afrikaners se tweede groepteenstander. Hulle speel Saterdag ook nog teen Thailand (28).
Spanje (7de), Belarus (20ste), Kanada (21ste) en Namibië (42ste) is die vier spanne in die ander groep in Valencia.
Phume Mbande, Matshepo Modipane, Celia Evans, Izelle Verster, Marizen Marais, Kristen Paton, Robyn Johnson, Kara-Lee Botes, Dirkie Chamberlain, Lisa-Marie Deetlefs, Nikki Veto, Erin Hunter (k), Hannah Pearce, Lilian du Plessis, Stephanie Baxter, Quanita Bobbs, Tarryn Glasby, Bianca Wood.
Meer oor: Erin Hunter | Spanje | Suid-Afrika | Fih-Toernooi | Olimpiese Spele | Hokkie | Saskok